
Anexa nr.1

  la Hotărârea Consiliului Județean 

Bistrița-Năsăud nr. 38 din 31.03.2016

REGULAMENT

privind închirierea  prin licitaţie publică deschisă cu strigare a unui spațiu, aflat în administrarea Consiliului Județean Bistrița-Năsăud, situat în satul Colibița nr.84, comuna Bistriţa-Bîrgăului
CAP.I. DISPOZIŢII GENERALE:

1.1.Prezentul regulament stabileşte modalitatea de organizare şi desfăşurare a licitaţiei publice deschise cu strigare în scopul închirierii unui bun imobil, aflat în administrarea Consiliului Județean Bistrița-Năsăud, situat în localitatea Colibița nr.84, în vederea funcționării unui punct farmaceutic-oficină locală de distribuție.

1.2.Datele de identificare ale titularului dreptului de administrare-organizator al procedurii: Județul Bistrița-Năsăud, CUI. 4347550, cu sediul în municipiul Bistrița, Piața Petru Rareș nr.1, județul Bistrița-Năsăud; Telefon. 0263213657, 215503; Fax. 02263214750; E-mail. cjbn@cjbn.ro; www.portalbn.ro

CAP.II. FORMA LICITAŢIEI:

2.1. Procedura licitaţiei publice deschise cu strigare se organizează în baza prevederilor Hotărârii nr. 38/2016 a Consiliului Judeţean Bistriţa-Năsăud.

CAP.III. OBIECTUL LICITAŢIEI:
3.1. Prezentarea generală a proprietății:

Obiectul licitației publice deschise cu strigare îl constituie închirierea unui bun imobil constând în spațiu în suprafață utilă = 16,02mp, component al ”Unității Individuale U2”, situat în localitatea Colibița nr.84, comuna Bistriţa-Bîrgăului, identificat în Cartea funciară nr.26904-C1-U2 Bistrița-Bîrgăului.

Localitatea Colibița se află la o distanţă de 50 de kilometri faţă de oraşul Bistriţa şi 7 kilometri faţă de centrul comunei Bistriţa Bârgăului, dezvoltându-se în ultimii  20 de ani ca o adevărată staţiune de vacanţă, vizitată anual de mii de turişti, atrași de frumusețea munților Strunioru şi Bistricioru, ce străjuiesc lacul de acumulare ”Colibița”, peisaj completat de crestele Munţilor Călimani, Bârgăului şi Rodnei.
Pentru valorificarea potențialul turistic important al Depresiunii Colibița, Consiliul Județean Bistrița-Năsăud și Primăria Bistrița-Bârgăului doresc relansarea stațiunii climaterice Colibița, fapt ce implică asigurarea criterilor obligatorii de atestare a unei stațiuni turistice în ceea ce privește baza  materială și elementele de infrastructură.

În considerarea respectării condițiilor impuse prin H.G.nr. 852/2008 pentru aprobarea normelor şi criteriilor de atestare a staţiunilor turistice, spațiul ce face obiectul prezentului caiet de sarcini este destinat exclusiv funcționării unui punct farmaceutic-oficină locală de distribuţie. Această destinație se pretează caracteristicilor spațiului ofertat pentru înființatea unei unități farmaceutice de către o farmacie comunitară în satul Colibița, unde de altfel nu mai există nicio altă farmacie.

Spațiu este amplasat la parterul Școlii generale Colibița,  facilitându-se astfel accesul persoanelor, inclusiv a celor cu dizabilităţi locomotorii, pentru care este amplasată rampă de acces.

Dispune de facilităţile necesare desfăşurării activităţii (apă curentă, canalizare, electricitate şi încălzire) şi are asigurată paza. Spațiul este suficient iluminat şi îndeplinește condițiile de temperatură şi umiditate adecvate păstrării medicamentelor în parametrii specificați de producători.

Imobilul ”Unitatea individuală U2” are o deschidere la stradă de 12,8 ml. Accesul la proprietate se realizează pietonal și rutier din strada principală a localității pe un drum pietruit. Spaţiul ofertat este prevăzut cu o singură intrare, accesul la acest spaţiu fiind asigurat din holul de la intrarea principală a imobilului.

3.2.Starea tehnică a construcției:

Imobilul ”Unitatea individuală U2” a fost recent reabilitat și modernizat, ca urmare a finalizării lucrării ”Amenajare spații de servicii publice în localitatea Colibița”, investiție suportată integral din bugetul județului Bistrița-Năsăud.

Este realizat pe o structură de zidărie de cărămidă, pereți de compartimentare din BCA, pardoseală din beton, tâmplărie din PVC, finisaje interioare/exterioare noi, sarpantă pe structură de lemn acoperită cu tablă tip țiglă.

Instalații termice interioare: pentru producerea agentului termic de încălzire și a apei calde menajere spațiul este dotat cu centrală termică de 15 KW și cu un boiler termoelectric de 200 litri. Instalația de distribuție este din conducte de cupru și țevi PP-R preizolate, montate îngropatîn pardoseală.

Instalații sanitare interioare : dotarea grupurilor sanitar și dimensionarea instalațiilor de apă și canal respectă prevederile STAS 1478-90 și a Normativului I9-90.

Instalații electrice interioare: 

· instalații de iluminat și prize;

· instalații de forță;

·  instalații de curenți slabi (TV și internet, efracție, semnalizare incediu);

· instalații de protecție împotriva șocurilor electrice;

· instalații de protecție împotriva descărcărilor atmosferice;


3.3. Condițiile de exploatare a spațiului închiriat

Locatarul (chiriaşul) trebuie să întreţină spaţiul dat spre folosinţă, restituirea acestuia la sfârşitul închirierii făcându-se în starea în care a fost preluat, consemnată în procesul-verbal de predare-primire.

Nici o lucrare de construcţie, nu va putea fi efectuată fără acordul prealabil al Consiliului Judeţean Bistrița-Năsăud.

CAP.IV. CONDIȚIILE GENERALE ALE ÎNCHIRIERII  

4.1. Regimul bunurilor utilizate de locatar în derularea închirierii

Locatarul (chiriaşul) va utiliza, pe durata desfăşurării contractului de închiriere, următoarele bunuri:

 Bunuri de retur:

- spaţiul în suprafaţă de 16,02 mp împreună cu îmbunătăţirile şi investiţiile realizate de locatar (chiriaş) referitoare la amenajarea acestuia.

 Bunurile achiziţionate de locatar (chiriaş) din fonduri proprii, în perioada derulării contractului, sunt proprietatea acestuia. Aceste bunuri rămân în proprietatea locatarului (chiriaşului) la încetarea contractului de închiriere, dacă nu fac obiectul intenţiei locatorului de a le achiziţiona ca bunuri de preluare.

La încetarea contractului de închiriere bunul imobil ce face obiectul închirierii împreună cu investiţiile realizate la acesta – bunuri de retur – revin de plin drept şi libere de sarcini locatorului.

4.2 Condiții de mediu:
În perioada derulării contractului de închiriere vor fi respectate cu stricteţe toate obligaţiile privind protecţia mediulu , stabilite conform legislaţiei în vigoare.

În acest sens, nu vor fi incinerate sau aruncate pe terenul aferent imobilului în care îşi desfăşoară activitatea, niciun tip de recipient ce poate conţine urme de substanţe toxice sau medicamente care au termenul de valabilitate expirat, etc.

Toate obligaţiile privind protecţia mediului, stabilite conform legislaţiei în vigoare pe parcursul derulării contractului de închiriere, cad în sarcina locatarului (chiriaşului), motiv pentru care acesta va obţine pe cheltuiala sa avize, acorduri şi autorizaţii de funcţionare pe care are obligaţia să le respecte.

Nerespectarea acestora, atrage după sine sancţionarea şi/sau aplicarea de către factorii interesaţi de amenzi contravenţionale.

4.3. Interdicția subînchirierii bunului imobil închiriat 

După adjudecarea licitaţiei şi încheierea contractului de închiriere, locatarul (chiriaşul) nu poate subînchiria bunul de retur ce face obiectul licitaţiei, respectiv al contractului de închiriere. În acest sens se va prevede o clauză în contractul de  închiriere.

4.4 Durata închirierii 

Durata închirierii este până la data de 30.06.2020, cu posibilitatea de prelungire, prin acordul de voinţă al părţilor, materializată printr-un act adiţional la contractul de închiriere iniţial, în condiţiile în care locatorului i se va transmite un nou drept de administrare.

 Prelungirea contractului de închiriere este permisă numai dacă sunt întrunite, cumulativ, următoarele condiţii:

a) locatarul a achitat chiria la termenele convenite, fără a avea măcar o singură întârziere;

b) locatarul a respectat, fără excepţii, toate celelalte clauze contractuale;

c) locatarul nu este înregistrat cu debite la bugetul de stat, bugetul local, bugetul asigurărilor sociale de stat, bugetele fondurile speciale etc.;

d) locatarul nu a fost sancţionat vreodată prin acte ale organelor abilitate să controleze modul în care îşi desfăşoară activitatea;

e) locatarul nu se află în procedură de dizolvare ori lichidare, după caz;

f) locatarul nu se află în procedură insolvenţei;

g) locatarul prezintă dovada solvabilităţii;

h) locatarul nu şi-a modificat, pe parcursul derulării contractului de închiriere, profilul/obiectul de activitate în raport cu cel avut la data participării la procedura de licitaţie.
CAP.V.PREȚUL ÎNCHIRIERII
5.1.Elemente de preț:

Prețul minim de pornire al licitației publice deschisă cu strigare, pentru închirierea spațiului punct farmaceutic – oficină locală de distribuție este 3 euro/mp Euro, echivalent a 13,50 lei/mp, stabilită de către administrator, ca fiind cel rezultat din Raportul de evaluare întocmit de un evaluator autorizat A.N.E.V.A.R., raport înregistrat la Consiliul Județean Bistrița-Năsăud sub nr. 4295/21.03.2016; 

Prețul de pornire a licitatiei nu conține TVA.

Pasul de supralicitare este de 0,1 euro/mp 

Modul de calcul al chiriei pe o lună:

Chiria(euro/lună) = Suprafaţa spaţiului(mp) x preţul stabilit şi acceptat prin licitaţie raportat la curs EURO/mp/lună.

Preţ minim al închirierii de la care se porneşte licitaţia:

16,02 mp x 3 euro/mp/lună = 48,06 euro/lună, echivalent a 216 lei/lună.
Plata chiriei se face lunar până la fiecare dată de 10 a lunii în curs pentru luna anterioară, în contul Județului Bistrița-Năsăud RO14TREZ10121A300530XXXX, deschis la Trezoreria Bistrița sau la casieria Consiliului Județean Bistrița-Năsăud.

Plata chiriei se va face la cursul euro din ziua plăţii, nefiind necesară aplicarea indicilor de inflaţie. 

Detalii privind stabilirea prețului proprietății licitate sunt conținute în Sinteza Evaluării, anexă nr.3 la prezentul Caiet de sarcini. 

5.2. Criteriul de atribuire: 
Prețul cel mai mare oferit peste prețul minim de pornire al licitației .

5.3. Cuantumul şi natura garanției și a taxei de participare 

solicitate de locator: 
Garanţia de participare la licitaţie este de 260 lei, reprezentând  10% din preţul minim de închiriere a bunului imobil, pe un an.

Garanția de participare se achită prin virament bancar în contul beneficiarului Județul Bistrița-Năsăud, cod fiscal 4347550, cont RO 88TREZ1015006XXX000166, deschis la Trezoreria Municipiului Bistrița, cu specificația la obiectul plății ”garanție de participare la licitație publică deschisă cu strigare pentru închiriere spațiu punct farmaceutic în localitatea Colibița, nr.84”, în numerar la casieria Consiliului Județean Bistrița-Năsăud sau scrisoare de garanţie bancară emisă de către o bancă din România.

Garanţia de participare a ofertantului câştigător astfel constituită rămâne la dispoziţia locatorului pe toată perioada derulării contractului de închiriere, până în momentul lichidării definitive a contractului încheiat. Dacă este necesar, din această sumă vor fi prelevate penalităţile şi sumele datorate proprietarului de către locatar, în baza contractului de închiriere.

Garanţia de participare se restituie, în cazul ofertanţilor a căror ofertă nu a fost declarată câştigătoare, în termen de cel mult 15 zile de la data aprobării Raportului de încheiere a procedurii de licitație de către reprezentantul locatorului.

 Locatorul are dreptul de a reţine garanţia de participare, ofertantul câştigător pierzând astfel suma constituită, atunci când acesta din urmă refuză să semneze contractul în termenul precizat în documentaţia de licitaţie.

Taxa de participare la licitaţie este stabilită astfel încât să fie acoperite cheltuielile ocazionate de organizarea procedurii.

Taxa de participare în valoare de 50 lei, se va percepe în momentul primirii   documentației de atribuire de către ofertanţi şi nu se restituie.

Taxa de participare se achitată prin virament bancar în contul beneficiarului Județul Bistrița-Năsăud, cod fiscal 4347550, cont RO61TREZ24A510103200109X, deschis la Trezoreria Municipiului Bistrița sau în numerar la casieria Consiliului Județean Bistrița-Năsăud

Garanţia şi taxa de participare sunt valabile pentru o singură licitaţie.

CAP.VI. CONDIȚIILE DE PARTICIPARE LA LICITAȚIE 

Participarea la licitația publică deschisă cu strigare este permisă societăților cu personalitate juridică organizate potrivit prevederilor Legii nr. 31/1990 privind societățile comerciale, republicată, cu modificările și completările ulterioare, ce au în obiectul de activitate comercializarea cu amănuntul a produselor farmaceutice și care îndeplinesc cumulative următoarele condiții: 

· dețin autorizația de funcționare emisă de către Ministerul Sănătății pentru farmacie comunitară

· nu sunt în stare de faliment ori lichidare, afacerile nu sunt administrate de un judecător sindic; 

· şi-au îndeplinit la zi toate obligațiile exigibile de plata impozitelor şi taxelor locale precum şi la bugetul consolidat al statului.

CAP.VII. DESFĂȘURAREA LICITAȚIEI PUBLICE DESCHISE CU STRIGARE 

7.1.Calendarul licitației: 

 Data organizării licitaţiei: se stabileşte şi se aduce la cunoştinţă prin anunţ publicat la sediul instituţiei şi prin mass-media locală.

 Termenul limită pentru depunerea documentelor solicitate: cu maxim o zi înainte de data organizării licitaţiei publice.

 Locul de desfăşurare a licitaţiei: la sediul Consiliului Județean Bistrița-Năsăud, Piața Petru Rareș nr.1, municipiul Bistrița, județul Bistrița-Năsăud.

7.2 Documentele licitaţiei  care se pun la dispoziţia solicitanţilor 

5.1. În vederea efectuării licitaţiei, Comisia de licitaţie este obligată să pună la dispoziţia solicitanţilor următoarele documente:

a) regulamentul privind închirierea prin licitaţie publică deschisă cu strigare a unui bun imobil, aflat în administrarea Consiliului Județean Bistrița-Năsăud, situat în localitatea Colibița nr.84, în vederea funcționării unui punct farmaceutic-oficină locală de distribuție

b)contractul de închiriere – formular cadru;

Orice modificare a conţinutului documentelor se va comunica tuturor solicitanţilor înscrişi la licitaţie.

7.3.Funcţionarea comisiei de licitaţie
Comisia de licitaţie este legal întrunită numai în prezenţa tuturor membrilor.

Comisia de licitaţie adoptă decizii în mod autonom, numai pe baza documentaţiei de atribuire şi cu respectarea prevederilor legale în vigoare.

Deciziile comisiei de licitație se iau cu votul a 2/3 din numărul membrilor.

7.4. Depunerea documentelor de calificare: 

Ofertanții vor depune, până la data precizată în anunţul privind organizarea licitaţiei, în plic sigilat, la registratura Consiliul Judetean Bistrița-Năsăud, din municipiul Bistrița, Piața Petru Rareș nr.1, următoarele documente: 

· dovada achitării garanției de participare la licitație  în suma de 260 lei. 

· dovada achitării taxei de participare la licitație, în sumă de 50 lei; 

· autorizația de funcționare emisă pe numele persoanei juridice și al farmacistului șef de farmacie, de către Ministerul Sănătăţii;

· certificatul de membru al Colegiului Farmaciştilor din România, pentru farmacistul șef, vizat pe anul 2016.

· programul de lucru propus, astfel încât să se asigure funcţionarea punctului farmaceutic - oficină locală de distribuţie în zilele de vineri, sâmbătă şi duminică, precum şi în zilele declarate sărbători legale;

· copie xerox de pe actul constitutiv al societății;

· certificat de înregistrare și certificatul constatator emis de Oficiul Registrul Comerțului;

· certificat de atestare fiscală valabil la data depunerii, emis de către Agenția Județeană a Finațelor Publice, care să ateste faptul că ofertantul nu are debite restante către bugetul consolidat al statului(ofertanți români); 

· situații financiare la data de 31.12.2015 (bilanț, balanța) vizate de Agenția Județeană a Finațelor Publice sau a ultimei situaţii financiare vizată de Agenția Județeană a Finațelor Publice;
· declarație pe proprie răspundere că nu sunt în litigiu cu organizatorul licitației; 

· certificat de atestare fiscală valabil la data depunerii,  care să ateste faptul că ofertantul nu are debite restante către bugetul local din localitatea de domiciliu; 

· actul autentic de reprezentare, în cazul în care ofertele sunt depuse de împuterniciții ofertanților şi nu de aceştia personal; 

· cerere de participare – formular Anexa nr.5.
Notă: Toate documentele solicitate nu vor avea de la eliberare mai mult de 30 de zile.
La depunerea documentelor se va proceda astfel:

Documentația de participare se va depune într-un plic sigilat pe care se va specifica : 

“Licitația publică deschisă cu strigare pentru închirierea spațiului destinat funcționării unui punct farmaceutic-oficină locală de distribuție în localitatea Colibița, nr.84 - a nu se deschide înainte de data de ________, ora ____( precizate în anunţul privind organizarea licitaţiei) “

Anexat la plicul cu documentația de participare se depune Scrisoarea de înaintare, conform formularului - Anexa nr.4.

Locatorul nu va primi plicuri cu documente de calificare după data limită menționată în anunțul publicitar. 

Nici o documentație de participare nu va fi luată în considerare dacă nu va fi însoțită de garanția de participare la licitație. 

Garanția de participare la licitație se pierde, în întregime, în cazul în care ofertantul: 

· revocă oferta în caz de adjudecare a acesteia; 

· fiind declarat adjudecatar, nu încheie contractul de închiriere în termenul impus de locator prin prezenta documentație; 

7.5. Modul de desfăşurare a licitaţiei publice

Licitația este valabilă dacă se prezentă minim doi ofertanți. 

Dacă până la expirarea termenului-limită de depunere a documentațiilor de participare nu se depun cel puțin două, procedura de închiriere a bunului imobil se anulează și reia începând cu etapa publicării anunţului de participare.

În cazul în care, după deschiderea plicurilor, nu sunt cel puţin două documentații de participare care îndeplinesc cerinţele din prezentul regulament, procedura de licitaţie se reia începând cu etapa publicării anunţului de participare.

În cazul în care nu s-a prezentat nici un participant la licitaţie sau în cazul în care nici un ofertant nu a oferit cel puţin preţul de pornire, licitaţia se va amâna, încheindu-se în acest sens proces-verbal de amânare a licitaţiei.

În situaţia în care, după repetarea procedurii de licitaţie se prezintă un singur participant care îndeplineşte condiţiile de eligibilitate şi oferă cel puţin preţul de pornire al licitaţiei la care se adaugă o singură dată pasul de supralicitare, licitaţia poate fi adjudecată în favoarea acestuia.

Plicurile, închise și sigilate, se predau comisiei de licitaţie la data fixată pentru deschiderea lor, prevăzută în anunțul privind organizarea licitație.

Înainte de deschiderea plicurilor în ședința publică de licitație, membrii comisiei de licitaţie sunt obligați să dea o declarație pe proprie răspundere privind respectarea regimului juridic al conflictului de interese şi incompatibilităţilor.

După deschiderea plicurilor în şedinţă publică, comisia de licitaţie elimină documentațiile de participare care nu conţin totalitatea documentelor de eligibilitate.

Pentru continuarea desfăşurării procedurii de licitaţie este necesar ca după deschiderea plicurilor cel puţin 2 documentații de participare (în cazul primei ședințe de licitație), sau o documentație de participare (în cazul în care se repetă licitație) să întrunească condiţiile de participare prevăzute în prezentul regulament al închirierii, respectiv:

· informaţiile privind ofertantul şi o declaraţie de participare, semnată de ofertant, fără îngroşări, ştersături sau modificări;

· acte doveditoare privind calităţile şi capacităţile ofertanţilor, conform solicitărilor locatorului;

· acte doveditoare privind intrarea în posesia documentației licitației.

Preşedintele comisiei de licitaţie dă citire comunicărilor şi publicațiilor, condițiilor închirierii, a listei participanților, modului de desfăşurare a licitației şi constată îndeplinirea condițiilor legale de desfăşurare. 

După verificarea și analizarea conţinutului plicurilor conținând documentațiile de participare depuse, secretarul comisiei de licitaţie de  întocmeşte procesul-verbal în care se va menţiona rezultatul analizei, ofertanții prezenți, ofertanții respinşi, ofertanții acceptați, respectiv observații ale ofertanților respinşi. Procesul-verbal se semnează de către toţi membrii comisiei de licitaţie și va fi afişat la locul desfăşurării licitaţiei cu cel puţin 30 de minute înainte de începerea licitaţiei propriu-zise. 

Preşedintele comisiei de licitaţie conduce licitația astfel: 

· se anunță prețul de pornire la licitație de 3 euro/mp.;

· se anunță pasul de supralicitare de 0,1 euro/mp; 

· dacă se oferă prețul de pornire al licitației, preşedintele comisiei de licitaţie va creşte prețul cu câte un pas de licitare, până când unul dintre ofertanți acceptă prețul astfel majorat şi nimeni nu oferă un preț mai mare; 

· în cursul şedintei de licitație ofertanții au dreptul să anunțe, prin strigare un preț egal sau mai mare decât prețul anunțat de preşedintele comisiei de licitație; 

· adjudecarea licitației se va face în favoarea ofertantului care oferă cel mai mare preț; 

· preşedintele comisiei de licitaţie anunță adjudecatarul, declară închisă şedința de licitație şi secretarul comisiei de licitaţie întocmeşte procesul verbal de licitație, semnat de către toți membrii comisiei şi de către toți ofertanții; 

· în baza procesului-verbal de licitație, în termen de o zi lucrătoare de la adjudecarea licitației, comisia de licitaţie va întocmi un Raport al procedurii pe care îl va înainta spre aprobare locatorului; raportul comisiei de licitaţie se depune la dosarul închirierii.
· în termen de 3 zile lucrătoare de la primirea raportului comisiei de licitaţie, locatorul informează, în scris, cu confirmare de primire, ofertantul declarat câştigător despre alegerea sa şi pe ceilalţi ofertanţi despre respingerea ofertelor lor, indicând motivele care au stat la baza respingerii.

7.6. Precizări privind formele de comunicare şi limba folosită: 

Documentele, notificările, deciziile şi alte comunicări, care trebuie transmise între părți se vor face în forma scrisă sau altă formă care asigură înregistrarea actului, cu excepția documentelor a căror formă a fost prevăzută prin documentele licitației. 

Toate documentele vor fi întocmite în limba română. Ofertanții străini vor prezenta documentele în limba română, traduse și legalizate de persoane autorizate.

Documentele depuse de ofertant, vor fi ştampilate şi semnate de persoanele desemnate legal pe fiecare filă. 

CAP.VIII. SEMNAREA CONTRACTULUI DE ÎNCHIRIERE
8.1.
Contractul de închiriere se va încheia în formă scrisă, în termen de 15 de zile calendaristice de la data realizării comunicării deciziei referitoare la atribuirea contractului de închiriere;

8.2. În situaţia în care ofertantul declarat caştigător refuză explicit încheierea contractului de închiriere ori nu se prezintă în termen pentru semnarea lui, contractul de închiriere se poate încheia cu ofertantul clasat pe locul următor ori se poate relua procedura de licitaţie, pe baza propunerii comisiei de licitaţie

CAP.IX. OBLIGAŢIILE ADJUDECĂTORULUI:

9.1. Să respecte prevederile prezentului regulament, sub sancţiunea anulării adjudecării şi a dreptului de a se înscrie la o altă licitaţie de închiriere bunuri imobile organizată de Consiliul Judeţean Bistriţa-Năsăud;

9.2. Să respecte toate prevederile Legii nr.50/1991 privind autorizarea executării lucrărilor de construcţii, republicată, cu modificările ulterioare;

9.3. Să realizeze toate lucrările de reparaţii, finisaje, investiţii etc. în baza unei autorizaţii de construire şi a avizelor solicitate prin certificatul de urbanism.

CAP.X. CONTESTAŢII:

10.1. Orice ofertant care participă la licitaţie poate să înainteze o contestaţie scrisă.

10.2. Procedura pentru soluţionarea contestaţiilor şi căile de atac în justiţie este cea prevăzută de Legea nr.554/2004.

CAP.XI. DISPOZIŢII FINALE:
11.1. Nu vor fi acceptaţi la licitaţie ofertanţii care au debite restante faţă de bugetul local şi cel de stat consolidat şi nu sunt achitate până la data organizării licitaţiei. 

11.2. Prezentul regulament privind licitaţiile se completează de drept cu dispoziţiile legale în vigoare sau apărute ulterior şi intră în aplicare începând cu data adoptării prezentei hotărâri.
Anexe care fac parte integrantă din prezenta documentație:

· Anexa nr.1: Extras de CF 

· Anexa nr.2: Schiţa plan releveu

· Anexa nr.3: Sinteza evaluării;

· Anexa nr.4: Model Scrisoare de înaintare; 

· Anexa nr.5: Model Cerere de participare; 

· Anexa nr.6: Anunțul publicitar de organizare a licitației.

